b'\n_START_ARTICLE_\nHenry Armstrong\n_START_SECTION_\nGenerelt\n_START_PARAGRAPH_\nArmstrong er sammen med boksere som Sugar Ray Robinson, Ezzard Charles og Muhammad Ali regnet for \xc3\xa5 v\xc3\xa6re en av tidenes aller beste profesjonelle boksere uansett vektklasse._NEWLINE_Sjelden ser man en \xc2\xaball-time ranking\xc2\xbb uten at Armstrong okkuperer en av de aller \xc3\xb8verste plasseringene. Trolig kan nesten ingen bokser i historien m\xc3\xa5le meritter mot Armstrong. Prestasjonene hans i ringen har etterhvert f\xc3\xa5tt en n\xc3\xa6rmest mytisk status.\n_START_SECTION_\nOppvekst og tidlige \xc3\xa5r\n_START_PARAGRAPH_\n\xc2\xabHomicide\xc2\xbb Henry Armstrong ble f\xc3\xb8dt Henry Jackson i Columbus, Mississippi, USA. P\xc3\xa5 grunn av stadig sjikane og rasisme (slik det gjerne var i s\xc3\xb8rstatene p\xc3\xa5 begynnelsen av 1900-tallet) ble familien Jackson tvunget til \xc3\xa5 leve i det som n\xc3\xa6rmest kan kalles en nomadelignende tilv\xc3\xa6relse. Familien flyttet seg rundt der Henrys foreldre kunne finne arbeid. Til slutt endte Jackson familien opp i St. Louis, Mississippi, en by som alltid har hatt sterke boksetradisjoner. Det var her at unge Henry oppdaget at han hadde et unikt talent for boksing. Det er ukjent hvilket \xc3\xa5r Henry gikk sin f\xc3\xb8rste amat\xc3\xb8rkamp ettersom det ikke eksisterte noe p\xc3\xa5litelig register for amat\xc3\xb8rstevner p\xc3\xa5 den tiden, men det som er klart er at han etter noen f\xc3\xa5 kamper gjorde sin profesjonelle debut under navnet \xc2\xabMelody Jackson\xc2\xbb. Etter noen f\xc3\xa5 kamper pakket Henrys familie nok en gang sakene og flyttet til Los Angeles, California. Fordi det ikke var noe p\xc3\xa5litelig register for amat\xc3\xb8rboksere p\xc3\xa5 denne tiden, s\xc3\xa5 klarte heller ingen kontroll\xc3\xb8rer \xc3\xa5 fange opp at Henry gjenopptok amat\xc3\xb8rstatusen sin under det som etter hvert skulle bli hans offisielle navn \xe2\x80\x93 Henry Armstrong.\n_START_SECTION_\nBlir profesjonell\n_START_PARAGRAPH_\nArmstrong gjorde en flott amat\xc3\xb8rkarriere og slo seg til topps p\xc3\xa5 alle amat\xc3\xb8rrankinger i fj\xc3\xa6rvektsklassen. Han hadde vunnet 85 amat\xc3\xb8rkamper p\xc3\xa5 rad da han overraskende tapte den amerikanske OL kvalifiseringen i 1932. Ettersom han trengte penger for \xc3\xa5 bidra til familiefors\xc3\xb8rgingen, debuterte han nok en gang som proff. Armstrongs proffkarriere fikk en litt vaklende start da han tapte sine to f\xc3\xb8rste kamper, han hadde tidligere tapt en proffkamp da han kjempet som \xc2\xabMelody Jackson\xc2\xbb, s\xc3\xa5 man kan jo bare tenke seg at han m\xc3\xa5 ha hatt lyst til \xc3\xa5 legge opp n\xc3\xa6rmest f\xc3\xb8r han kom i gang. Fargede boksere var ikke verdt mye p\xc3\xa5 1930-tallet dersom de ikke vant,det hele var en kamp om den sterkestes rett. Men ting tok seg opp etter hvert som Armstrong fant seg mer til rette med proffstilen, noe som han senere skulle sette en standard for innen perfeksjonisme.\n_START_SECTION_\nM\xc3\xb8ter topp-10 motstand\n_START_PARAGRAPH_\nI november 1934 ble Armstrong matchet mot sin f\xc3\xb8rste topp 10 rangerte motstander, mexicaneren Baby Arizmendi p\xc3\xa5 sistnevntes hjemmebane i Mexico by. Selv om Armstrong tapte en poengseier, gjorde han en bra figur og det ble arrangert en returmatch. Den 2. januar 1935 m\xc3\xb8ttes de to igjen, men resultatet forble det samme, Armstrong tapte en poengseier. En m\xc3\xa5ned senere gikk Armstrong p\xc3\xa5 en ny nedtur, han ble diskvalifisert i 4. runde mot en annen mexicaner, Rodolfo Casanova, ogs\xc3\xa5 denne gangen p\xc3\xa5 motstanderens bane i Mexico by. Lite vites om kampen, man vet ikke engang hvorfor Armstrong ble disket. Imidlertid vet man at boksere har flere ganger blitt bortd\xc3\xb8mt mot mexicanere i Mexico, spesielt p\xc3\xa5 den tiden da kampleder var eneste dommer. P\xc3\xa5 denne tiden var det ikke uvanlig at en dommer gav hjemmebokseren seieren i en del kamper for \xc3\xa5 unng\xc3\xa5 br\xc3\xa5k, oppt\xc3\xb8yer etc. N\xc3\xa5r man ser p\xc3\xa5 hva Armstrong gjorde i sin karriere sammenlignet med Casanova, er det enkelte som vil hevde at det er sannsynlig at Armstrong var i ferd med \xc3\xa5 overkj\xc3\xb8re ham og at dommeren stoppet kampen og hevdet at Armstrong slo lavt, skallet, etc. bare for \xc3\xa5 unng\xc3\xa5 br\xc3\xa5k.\n_START_SECTION_\nSwarmer\n_START_PARAGRAPH_\nTilbake i USA fortsatte Armstrong \xc3\xa5 overkj\xc3\xb8re motstanderne sine. Han hadde n\xc3\xa5 utviklet seg til \xc3\xa5 bli den man kaller en swarmer, dvs. en bokser som overmanner motstanderne sine med h\xc3\xb8yt tempo og n\xc3\xa6rmest kontinuerlige slagserier. Veldig f\xc3\xa5 boksere som har denne swarmerstilen greier \xc3\xa5 holde koken over mange runder, det krever en helt enorm utholdenhet og kondisjon. \xc3\x85rsaken til at Armstrong klarte det kan ligge i at han hadde en genfeil. Medisinske unders\xc3\xb8kelser avsl\xc3\xb8rte at han hadde en langt lavere hvilepuls enn det som er normalt, selv for topptrente idrettsut\xc3\xb8vere. Armstrong hadde med andre ord en mye h\xc3\xb8yere maksgrense for hva kroppen hans t\xc3\xa5lte av utholdenhet._NEWLINE_Etter hvert som Armstrong fant seg mer og mer til rette i proffringen falt den ene topp 10 fj\xc3\xa6rvekteren etter den andre; Midget Wolgast, Bobby Leyvas, Alton Black, Mike Belloise (2 ganger), Tony Chavez og Pete DeGrasse. Ingen klarte \xc3\xa5 holde tempoet hans. De som klarte seg tiden tapte p\xc3\xa5 poeng. En ekstra tilfredsstillelse for Armstrong var at hans to mexicanske rivaler, Baby Arizmendi og Rodolfo Casanova var blant ofrene hans. Casanova ble denne gangen overkj\xc3\xb8rt i l\xc3\xb8pet av 3 runder, hvilket er verdt \xc3\xa5 merke seg og ta hensyn til i min ovennevnte spekulasjon.\n_START_SECTION_\nVM-tittel\n_START_PARAGRAPH_\nI oktober 1937 var Armstrong klar for \xc3\xa5 utfordre regjerende fj\xc3\xa6rvektsmester Petey Sarron om VM-tittelen. Etter 6 runder sto Armstrong igjen som den nykronede kongen over alle verdens fj\xc3\xa6rvektere._NEWLINE_P\xc3\xa5 1930-tallet var det ikke vanlig \xc3\xa5 sette en VM-tittel p\xc3\xa5 spill i kamp med mindre det var en superfight, s\xc3\xa5 i stedet for \xc3\xa5 melke tittelen sin mot uverdige motstander i non-title matcher, insisterte Armstrong p\xc3\xa5 \xc3\xa5 m\xc3\xb8te de beste tilgjengelige motstanderne selv i ikke-tittel kamper. Topp 10 rangerte Billy Beauhuld holdt i fem runder. Tony Chavez, som var 1-1 mot Armstrong fra deres tidligere m\xc3\xb8ter, ble redusert til ingenting da han var i canvasen hele 7 ganger i f\xc3\xb8rste runde, f\xc3\xb8r dommeren stoppet kampen. Eks-mesteren Albert \xe2\x80\x9dChalky\xe2\x80\x9d Wright som selv var en legende, m\xc3\xa5tte gi tapt etter 3 runder, det samme gjorde topp-10 rangerte Everett Rightmire. I tillegg m\xc3\xb8tte han Baby Arizmendi for 4. gang og justerte stillingen mellom dem til 2-2.\n_START_SECTION_\nNy vektklasse \xe2\x80\x93 weltervekt\n_START_PARAGRAPH_\nArmstrong hadde n\xc3\xa5 gjort rent bord i hele fj\xc3\xa6rvektsklassen, det var ikke lengre noen verdige motstandere som kunne sette ham p\xc3\xa5 pr\xc3\xb8ve. Han bestemte at det eneste riktige trekket var ikke \xc3\xa5 g\xc3\xa5 opp \xc3\xa8n vektklasse, men to \xe2\x80\x93 opp til weltervektsklassen og utfordre VM-mesteren Barney Ross. _NEWLINE_I mai 1938 m\xc3\xb8ttes de to VM-mestrene i henholdsvis fj\xc3\xa6rvekt og weltervekt. Etter det som regnes som en klassiker av en kamp vant Armstrong en poengseier etter 15 runder. 10 uker senere gikk Armstrong ned i Lettvektsklassen og tok tittelen fra Lou Ambers. Armstrong var n\xc3\xa5 VM-mester i vektklassene fj\xc3\xa6rvekt, lettvekt og weltervekt samtidig. Det er verdt \xc3\xa5 merke seg at b\xc3\xa5de Barney Ross og Lou Ambers regnes som store mestre og er begge \xc3\xa5 finne i Boksingens Hall of Fame De var p\xc3\xa5 ingen m\xc3\xa5te flash in the pan mestere som var tilfellet da Roy Jones gikk opp i tungvekt og slo John Ruiz i 2003.\n_START_SECTION_\nInnehaver av 3 titler\n_START_PARAGRAPH_\nSelv om han n\xc3\xa5 holdt 3 titler, konsentrerte Armstrong seg mest om Weltervektstittelen da de kampene stort sett var de mest \xc3\xb8konomisk lukrative. Som vanlig insisterte Armstrong p\xc3\xa5 \xc3\xa5 f\xc3\xa5 de beste motstanderne; Ceferino Garcia, Davey Day, Ernie Roderick og et siste prinsipielt m\xc3\xb8te med Arizmendi for \xc3\xa5 ende deres 5-kamp-serie med 3-2.\n_START_SECTION_\nTap av titler og nye vektklasser\n_START_PARAGRAPH_\nEtter \xc3\xa5 ha kjempet flere kamper p\xc3\xa5 rad i weltervektsklassen, fikk Armstrong problemer med \xc3\xa5 klare vektgrensen da han skulle forsvare lettvektstittelen sin i returkampen mot Lou Ambers. Dehydrert og tappet for krefter klarte han ikke \xc3\xa5 overmanne Ambers denne gangen og tapte lettvektstittelen sin via en 15 runders poengavgj\xc3\xb8relse. Etter alle problemene han hadde med \xc3\xa5 klare lettvektsgrensen inns\xc3\xa5 Armstrong at det ikke ville v\xc3\xa6re verdt fors\xc3\xb8ket \xc3\xa5 pr\xc3\xb8ve \xc3\xa5 forsvare fj\xc3\xa6rvektstittelen sin. Han valgte heller \xc3\xa5 si den fra seg. I stedet for \xc3\xa5 fors\xc3\xb8ke seg igjen mot Ross, begynte han \xc3\xa5 se mot enda tyngre vektklasser. En tidligere motstander, Ceferino Garcia, var n\xc3\xa5 VM-mester i mellomvekt, og Armstrong likte sjansene sine. I mars 1940 m\xc3\xb8ttes de to i Los Angeles og kjempet en meget jevn kamp, som ble d\xc3\xb8mt uavgjort av poengdommerne. Det bet\xc3\xb8d at Garcia beholdt tittelen sin. S\xc3\xa5 n\xc3\xa6re var Armstrong ved \xc3\xa5 bli kronet VM-mester i sin 4. vektklasse.\n_START_SECTION_\nPause og comeback\n_START_PARAGRAPH_\nArmstrong returnerte til weltervektsklassen og gjorde ytterligere 4 forsvar av tittelen f\xc3\xb8r han overraskende tapte tittelen via poeng til Fritzie Zivic. Da de to m\xc3\xb8ttes til returkampen 3 m\xc3\xa5neder senere ble Armstrong like overraskende sl\xc3\xa5tt ut i 12. runde. Armstrong bestemte seg for \xc3\xa5 ta seg en pause etter flere hektiske \xc3\xa5r med mange t\xc3\xb8ffe kamper. I juni 1942 gjorde han comeback etter 17 m\xc3\xa5neder borte fra ringen. Ting s\xc3\xa5 nesten ut som f\xc3\xb8r da han slo Richard Rangel over 10 runder, men i sin neste kamp gikk han p\xc3\xa5 en skrell mot ukjente Reuben Shank. Likevel fortsatte han mot er eller mindre ukjente motstandere i 7 kamper til f\xc3\xb8r han slo topp 10 rangerte Juan Zurita og fikk en viss revansje mot Fritzie, Zivic som i mellomtiden hadde tapt tittelen sin til Freddie Cochrane. Selv om Armstrong slo Zivic, var det tydelig at han ikke var den samme som f\xc3\xb8r. Alle kampene mot verdens beste boksere hadde begynt \xc3\xa5 ta ham igjen. Han slo flere topp-10 rangerte motstandere i sine siste \xc3\xa5r som proffbokser, men de beste han m\xc3\xb8tte, deriblant Sugar Ray Robinson og Beau Jack ble for mye for den slitne bokseren.\n_START_SECTION_\nEtter karrieren\n_START_PARAGRAPH_\nI 1945 la Henry Armstrong opp med en 151-21-9 (101 KO) recliste._NEWLINE_Etter at boksekarrieren hans tok slutt slet han med alkoholproblemer og drakk opp hele formuen han tjente som bokser. I 1951 kom han seg ut av alkoholhelvetet og utdannet seg til prest._NEWLINE_Henry Armstrong d\xc3\xb8de den 24. oktober 1988, f\xc3\xa5 uker f\xc3\xb8r sin 76. f\xc3\xb8dselsdag. Han var blant de aller f\xc3\xb8rste bokserne som ble innrullert i boksingens hall of fame da den \xc3\xa5pnet i 1990.'